**Ivan Grandovec, ravnatelj**

**JVIZ OŠ Dobrepolje, Videm 80**

**Videm, 15.9.2016**

**skupno gradivo za 1. sejo Sveta staršev v Šolskem letu 2016/17**

**Točka 1: Volitve predsednika sveta staršev in njegovega namestnika**

Po 18. členu poslovnika se volitve predsednika in namestnika opravijo takoj na začetku prve seje v novem šolskem letu. Volitve so praviloma javne – v kolikor tako odloči svet oz. na zahtevo najmanj četrtine navzočih članov (22. člen) pa so lahko tudi tajne. Za predsednika ali namestnika lahko kandidira kateri koli član sveta staršev. Mandat predsednika in namestnika je do konca tekočega šolskega leta.

**Točka 2: Pregled in potrditev zapisnika prejšnje seje**

***Predlagani sklep: Svet staršev sprejema zapisnik 5. redne seje v šolskem letu 2015/16.*** *{v kolikor bo dopolnitev veliko ali bodo obsežne, jih je smiselno navesti po alineah}*

**Točka 3: Pregled realizacije sklepov prejšnje seje**

Svet staršev je v preteklem šolskem letu posebej intenzivno obravnaval problematiko prometne varnosti in športne dvorane. Pri obojem gre za kompleksno situacijo, ki zahteva sodelovanje na več ravneh, predvsem z občino. Za spremljanje problematike ter komunikacijo s pristojnimi sta s strani sveta staršev zadolžena Jernej Stare (prometna varnost in splošne zadeve) ter Janko Nose (športna dvorana). Na seji bosta kratko predstavila situacijo in aktivnosti, ki vodijo v izboljšave na teh področjih.

***Predlagani sklep: Sklepi prejšnjih sej, ki se tičejo prometne varnosti in ureditve športnih aktivnosti, so v delnem uresničevanju. Svet staršev bo problematiko še naprej spremljal prek svojih predstavnikov.***

Na zadnji seji v prejšnjem šolskem letu je bil sprejet tudi sklep (5/5/2016) o obravnavi pritožb zoper delo zobozdravnice. Vodstvo šole je svet staršev naprosil, naj pritožnikom nudi administrativno pomoč in naj starše na roditeljskih sestankih oz. z drugimi oblikami komunikacije seznani s postopkom pritožbe. O uresničevanju tega sklepa bo poročal ravnatelj oz. pomočnica; na podlagi tega bo svet staršev ocenil uresničenost sklepa.

**Točka 4: Volitve predstavnikov staršev v svet zavoda JVIZ OŠ Dobrepolje**

Dne 29.9.2016 bo vsem članom sveta zavoda potekel mandat. Po določilih odloka o ustanovitvi JVIZ OŠ Dobrepolje tri izmed enajstih članov sveta izvoli svet staršev izmed staršev otrok, ki obiskujejo vrtec ali šolo v sestavi zavoda po naslednjem ključu:

* enega predstavnika staršev otrok, ki obiskujejo matično šolo na Vidmu;
* enega predstavnika staršev otrok, ki obiskujejo vrtec Ringaraja na Vidmu ali enoto Ciciban v Kompoljah;
* enega predstavnika staršev otrok, ki obiskujejo podružnično šolo – velja princip rotacije: v mandatu, za katerega potekajo volitve, se predstavnika izvoli izmed staršev otrok, ki obiskujejo PŠ Struge.

Za predstavnika lahko kandidira katerikoli starš ali zakoniti zastopnik otroka. Predstavništvo v svetu zavoda ni vezano na članstvo v svetu staršev. Mandat članov sveta zavoda je do 29.9.2020. Mandat je vezan na vključenost otroka v vzgojne oz. izobraževalne programe ustrezne enote JVIZ OŠ Dobrepolje.

Zaradi odprtosti postopka bo poziv k vlaganju kandidatur objavljen na spletni strani šole ter na oglasnih deskah vseh zadevnih enot šole in vrtca. V kolikor namerava kandidirati oseba, ki ni član sveta staršev, se ima pravico udeležiti seje, v nasprotnem primeru pa mora do seje predložiti pisno soglasje h kandidaturi (prek tajništva šole ali prek predstavnika v svetu staršev). Poziv za predložitev kandidatur je v gradivu za sejo.

**Točka 5: Spremembe in dopolnitve vzgojnega načrta**

Vodstvo šole predlaga spremembe in dopolnitve vzgojnega načrta, zlasti v delu, ki se nanašajo na vzgojne ukrepe (točki 2.4.. in 2.5.). Posodobljeno je tudi poglavje, ki določa ravnanje v primeru kršitev (točka 2.7.). Predlagani novi vzgojni načrt je v gradivu, popravki in dopolnitve so označeni. Ravnatelj bo na seji pojasnil in utemeljil predlagane spremembe.

***Predlagani sklep: Svet staršev daje soglasje k spremenjenemu vzgojnemu načrtu JVIZ OŠ Dobrepolje.***

**Točka 6: Zaključno poročilo o realizaciji letnega delovnega načrta za šolsko leto 2015/16**

Svet staršev na prvi seji v šolskem letu obravnava poročilo o izvrševanju LDN v preteklem letu. Poročilo bo predstavil ravnatelj v sodelovanju s pomočnicama. Poročilo s prilogami je v priloženem gradivu. Svet staršev je že v preteklem šolskem letu obravnaval vmesno poročilo in številne teme, ki so del poročila, zato daljša razprava ni predvidena. Sklep o seznanitvi lahko dopolnimo s pripombami, ki bodo podane v razpravi.

***Predlagani sklep: Svet staršev se je seznanil s končnim poročilom o realizaciji LDN za šolsko leto 2015/16.***

**Točka 5: Letni delovni načrt za šolsko leto 2016/17**

Svet staršev na začetku šolskega leta obravnava tudi LDN za šolsko leto, ki se začenja. Delovni načrt je še v izdelavi in bo članom sveta dostavljen naknadno. Predvidena je daljša predstavitev in obravnava. Ker se vrtčevska in šolska problematika na nivoju LDN razlikujeta, bomo ta del seje izvedli ločeno za predstavnike staršev vrtčevskih in šolskih otrok. Morebitne pripombe lahko dodamo k sklepu o seznanitvi.

***Predlagani sklep: Svet staršev se je seznanil z LDN za šolsko leto 2015/16 in ga podpira.***

Ravnatelj JVIZ OŠ Dobrepolje

Ivan Grandovec, l.r.